Мөслимдә суга баткан баланың әнисенә нинди хөкем булыр? (ВИДЕО)

	100 дән артык кеше эзләгән Карина Дәүләтованың мәетен бүген коткаручылар Ык елгасыннан табып алалар. 2 яшьлек сабый ни рәвешле анасының күз уңыннан югалып суга батып үлүен тикшерүчеләр ачыклаячаклар. 	 – Эшне Татарстан буенча Тикшерү комитетының Азнакай районара бүлегенә тапшырдык. Тикшерү барышын һәм баланың әнисенә карата нинди маддә буенча җинаять эше ачуны алар хәл итәчәкләр, – дип шәрехләде бу мәсьәләне полиция капитаны Айдар Фәхрәзиев. 

Исегезгә төшерәбез: бала әнисе белән 9 июльдә Мөслим районы Зур Чакмак авылы янында Ык елгасы буенда ял итә. Авыл кешеләре әйтүенчә, бала берничә тапкыр суга кереп карый, бәхеткә, әнисе белән бергә кәеф-сафа корган ир-атлар Каринаны судан алып чыгалар. Ә инде кичке 8 ләр тирәсендә ана кеше баланың юкка чыгуын абайлап ала. 

Карина Дәүләтованы эзләргә тотыналар. Әлмәт, Чаллы, Казан кебек зур шәһәрләрдән дә сабыйны эзләргә волонтерлар килә. Полиция хезмәткәрләре, коткаручылар, авыл һәм район кешеләре, волонтерлар - барлыгы 100 артык кеше 10 июльдә көне буе сабыйны эзли. Бүген иртәнге 11 ләр тирәсендә коткаручылар Ыктан Каринаның үле гәүдәсен табып алганнар.    
	---	
Интертат.ру

	№ --- | 11.07.2014	


